KOMMISSIONENS BESLUTNING af 14. november 1996 om tilpasning i medfør af artikel 42, stk. 3, af bilag II til Rådets forordning (EØF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab (EØS-relevant tekst) (96/660/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab (1), ændret ved Kommissionens beslutning 94/721/EF (2), særlig artikel 42, stk. 3,

under henvisning til Rådets direktiv 75/442/EØF af 15. juli 1975 om affald (3), senest ændret ved Kommissionens beslutning 96/350/EF (4), særlig artikel 18, og

ud fra følgende betragtninger:

I overensstemmelse med artikel 42, stk. 3, i forordning (EØF) nr. 259/93 skal bilag II, III og IV tilpasses, så de kun afspejler de ændringer, der allerede er opnået enighed om under OECD's revisionsordning;

OECD-rådet (5) har inden for OECD's revisionsordning besluttet at ændre den grønne liste over affald;

det er nødvendigt at ændre bilag II til forordningen for at afspejle disse ændringer;

ved tilpasningen af bilag II, III og IV bistås Kommissionen af udvalget nedsat i medfør af artikel 18 i direktiv 75/442/EØF om affald, som ændret;

de i denne beslutning fastsatte foranstaltninger er i overensstemmelse med udtalelse fra ovennævnte udvalg -

VEDTAGET FØLGENDE BESLUTNING:

Artikel 1

Bilag II til Rådets forordning (EØF) nr. 259/93 erstattes af bilaget til denne beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 14. november 1996.

På Kommissionens vegne

Ritt BJERREGAARD

Medlem af Kommissionen

(1) EFT nr. L 30 af 6. 2. 1993, s. 1.

(2) EFT nr. L 288 af 9. 11. 1994, s. 36.

(3) EFT nr. L 194 af 25. 7. 1975, s. 47.

(4) EFT nr. L 135 af 6. 6. 1996, s. 32.

(5) OECD-rådet, den 21. september 1995, dok. ref. C(95)155.

BILAG

»BILAG II

GRØN AFFALDSLISTE (*)

Uanset om affald er medtaget på denne liste eller ej, må affald af denne art ikke transporteres som hørende under den grønne liste, hvis det er forurenet med andre materialer i en sådan udstrækning, at a) risici i forbindelse med affaldet er øget tilstrækkeligt til, at det bør medtages på den gule eller den røde liste eller b) genvinding af affaldet på en miljømæssigt forsvarlig måde hindres.

(*) Hvor det er muligt, er kodenummeret i det harmoniserede varebeskrivelses- og kodningssystem, som blev indført ved Bruxelles-konventionen af 14. juni 1983 under Toldsamarbejdsrådet (den harmoniserede systemkode), anført ud for hver vare på listen. Denne kode kan gælde både affald og produkter. Denne beslutning omfatter ikke emner, som ikke er affald. Derfor er koden - som anvendes af toldembedsmænd for at lette både deres egne og andres procedurer - kun anført her for at hjælpe med til at identificere affald, anført på listen og omfattet af denne beslutning. Men de tilsvarende officielle forklarende bemærkninger udstedt af toldsamarbejdsrådet bør anvendes som vejledning ved identifikation af affald omfattet af generiske overskrifter. Betegnelsen »ex« er anvendt for at angive et specifikt emne inden for en overskrift i den harmoniserede systemkode.

Koden med fede typer i første kolonne er OECD-koden: den består af to bogstaver (et for listen: grøn, gul eller rød og et for affaldskategorien: A, B, C . . .) efterfulgt af et nummer.

>TABELPOSITION>